**“Inspire Project”**

Το έργο «Inspire Project» εντάχθηκε στο Επιχειρησιακό Πρόγραμμα «Κεντρική Μακεδονία 2014-2020» με προϋπολογισμό 198.000,00 €, χρηματοδότηση από το Ευρωπαϊκό Ταμείο Περιφερειακής Ανάπτυξης και δικαιούχο τo Μακεδονικό Μουσείο Σύγχρονης Τέχνης.

Η υποβαλλόμενη πρόταση του Μακεδονικού Μουσείου Σύγχρονης Τέχνης αφορά στην εξελιγμένη συνέχεια του εξαιρετικά πετυχημένου πολιτιστικού θεσμού «INSPIRE – Thessaloniki Art Festival». Η νέα εκδοχή του, με τίτλο «Inspire Project» εστιάζει στην παραγωγή και προβολή του σύγχρονου καλλιτεχνικού έργου μέσα από συμμετοχικές και εκπαιδευτικές πρακτικές, όπως είναι αυτή ενός συλλογικού εργαστηρίου, αλλά και στην επιβράβευση της πρωτότυπης καλλιτεχνικής εργασίας που έχει παραχθεί σε αντίστοιχο πλαίσιο.

Αναλυτικά, το σχεδιαζόμενο «Inspire Project» βασίζεται στην ετήσια πρόσκληση ενός διεθνώς καταξιωμένου καλλιτέχνη, ο οποίος θα αναλάβει κεντρικό ρόλο στην εκπαίδευση νέων δημιουργών και στην παραγωγή νέου καλλιτεχνικού έργου. Το νέο αυτό καλλιτεχνικό έργο που θα παραχθεί, μαζί με επιλεγμένα έργα του προσκεκλημένου καλλιτέχνη, θα παρουσιάζεται στο κοινό σε μία κοινή έκθεση. Ταυτόχρονα, κάθε ετήσια διοργάνωση φιλοδοξεί να επιβραβεύει καλλιτέχνες, των οποίων έργο, που έχει παραχθεί μέσα στο πλαίσιο της διαδεδομένης πρακτικής του εργαστηρίου ή της residency, έχει διακριθεί για την πρωτοτυπία του και την άρτια παραγωγή του. Η επιλογή των προσκεκλημένων καλλιτεχνών θα πραγματοποιηθεί σε πλαίσιο που καθορίζει ο τρόπος της καλλιτεχνικής τους εργασίας, η πορεία της διεθνούς καριέρας τους και η προσωπικότητά τους. Η επιλογή αντίστοιχα των νέων καλλιτεχνών που θα κληθούν να συμμετάσχουν στο κάθε ετήσιο εργαστήριο θα ολοκληρωθεί μέσω αξιολόγησης φακέλων που θα υποβάλλονται σε επιτροπή ύστερα από ανοιχτή πρόσκληση. Η επιλογή τέλος του υποψήφιου καλλιτέχνη για το «βραβείο Inspire» θα πραγματοποιείται ύστερα από αξιολόγηση των υποβληθέντων έργων σε επιτροπή, ύστερα από ανοιχτή πρόσκληση επίσης. Το «Inspire Project» θα επαναλαμβάνεται ετησίως από το 2017 έως το 2019.

Κεντρικό γεγονός κάθε ετήσιας διοργάνωσης θα αποτελεί η έκθεση έργων του κεντρικού καλλιτέχνη, καθώς και του νέου καλλιτεχνικού έργου που θα έχει παραχθεί, στους χώρους του Μακεδονικού Μουσείου Σύγχρονης Τέχνης. Παράλληλα, η κάθε ετήσια διοργάνωση θα περιλαμβάνει τις εξής δράσεις: α) πολυήμερο workshop 20 νέων καλλιτεχνών με επικεφαλής τον προσκεκλημένο δημιουργό, β) διάλεξη του προσκεκλημένου δημιουργού, γ) βράβευση με το «βραβείο Inspire", δ) παρουσίαση του βραβευθέντος με το «βραβείο Inspire» έργου.